Klětnjenjo chcedźa w juniju na wuchowanje wsy 1990 spominać
Klětno (AK/SN). Před 30 lětami wosta Klětno před wotbagrowanjom přez Wochožansku brunicowy jamu zachowane. Na to chcedźa wjesna rada, towarstwa, wobydlerjo a cyrkwinskej wosadźe hódnje spominać. „Składnostnje tohole podawka chcemy w juniju swjedźenski tydźeń organizować, kotrehož wjeršk a wukónc ma domizniski swjedźeń być“, pisa wjesna předstejićerka Annemarie Bahlo w aktualnym wudaću Hamorskeje gmejnskeje nowiny.
Hač pak so swjedźenski tydźeń scyła abo we wobmjezowanej formje wotměje, je aktualnych naprawow coronawirusa dla njejasne. Přiwšěm je so přihotowanska skupina hižo wo zasadnych wobsahach dojednała. Swjedźenski tydźeń ma so wot 21. do 28. junija wotměć. Zahajić chcedźa jón 21. junija z wopomnjenskej nutrnosću w Klětnjanskej ewangelskej cyrkwi. Na sportnišću matej so sportowy swjedźeń a dźěćaca olympiada wotměć.
pol_Latn szl_Latn szl_Latn